text: Avancen les gestions per a constituir una EGM del Polígon Industrial El Collet de Benicar
  Avancen les gestions per a constituir una EGM del Polígon Industrial El Collet de Benicarló
  La creació d'una Entitat de Gestió i Modernització (EGM) suposaria aglutinar l'empresariat industrial en una entitat que podria optar a subvencions i ajudes públiques que suposarien millores i inversions. 22 empreses del polígon han participat en una taula de treball informativa organitzada per la Regidoria de Promoció Econòmica
  La Regidoria de Promoció Econòmica, amb el suport del grup OBSEDI del Pacte Territorial per l'Ocupació Maestrat Litoral, ha organitzat una taula de treball telemàtica per tal d'avançar en la constitució d'una EGM per al Polígon Industrial El Collet. Una entitat que serviria per a aglutinar l'empresariat industrial en un únic organisme que podria optar a subvencions i ajudes públiques que suposarien millores i inversions.
  A la taula de treball ha participat l'alcaldessa de Benicarló, Xaro Miralles, i han actuat com a ponents el regidor de Promoció Econòmica, Roman Sánchez, dos representants de la Federació de Polígons Empresarials de la Comunitat Valenciana (FEPEVAL), Asun Roselló i Elena Álamo, i el president de l'Associació d'Empreses del Polígon Industrial de Rafelbunyol, José Manuel González. També han participat 22 empreses del Polígon Industrial El Collet.
  Els aspectes tractats han sigut, d'una banda, què és, com es constitueix i per a què serveix una EGM i, d'altra banda, la visió de l'Ajuntament dels avantatges que suposa la col·laboració público-privada en la gestió del polígon. El punt de vista del empresariat l'ha donat José Manuel González, que ha explicat el cas del polígon industrial de Rafelbunyol. Aquesta taula s'ha organitzat com una continuació de la sessió informativa que va patrocinar FEPEVAL, amb el suport de l'IVACE i de l'Ajuntament de Benicarló el dia 22 de desembre.
  Després de les ponències s'ha produït un debat i un torn d'aclariment de dubtes per part de tots els assistents a l'acte. Les conclusions a les quals s'ha arribat han estat, en primer lloc, l'interès de les empreses assistents i de l'Ajuntament de Benicarló en explorar les possibilitats de la constitució d'una EGM per al polígon i, en segon lloc, que la Regidoria de Promoció Econòmica es compromet a iniciar les negociacions amb FEPEVAL per a firmar un conveni d'assessorament per a la tramitació de la constitució de l'EGM. Finalment, les empreses han constatat que és necessari impulsar una comissió promotora de l'EGM.
  L'alcaldessa de Benicarló ha destacat que «és important comptar amb un sector industrial fort i competitiu i comptar amb l'oportunitat de tenir una entitat de col·laboració público-privada». Per la seua part, el regidor de Promoció Econòmica ha ressaltat que «una EGM és el marc idoni per a desenvolupar el nou Pla Director d'Àrees Industrials».
  L'acte ha finalitzat amb el compromís dels assistents i amb la col·laboració del grup OBSEDI del Pacte Territorial per l'Ocupació Maestrat Litoral en iniciar les actuacions necessàries per a impulsar i consolidar l'EGM al Polígon Industrial El Collet.